ข้อบังคับการประปาส่วนภูมิภาคว่าด้วยการจ่ายเงินรางวัลให้แก่ผู้แจ้งการลักใช้น้ำประปา พ.ศ. 2526

ข้อบังคับการประปาส่วนภูมิภาค
ข้อบังคับการประปาส่วนภูมิภาค
ว่าด้วยการจ่ายเงินรางวัลให้แก่ผู้แจ้งการลักใช้น้ำประปา
พ.ศ. ๒๕๒๖[๑]
 

อาศัยอำนาจตามความในมาตรา
๑๗ แห่งพระราชบัญญัติการประปาส่วนภูมิภาค พ.ศ. ๒๕๒๒ คณะกรรมการวางข้อบังคับไว้
ดังต่อไปนี้

ข้อ ๑ ข้อบังคับนี้เรียกว่า ข้อบังคับการประปาส่วนภูมิภาคว่าด้วยการจ่ายเงินรางวัลให้แก่ผู้แจ้งการลักใช้น้ำประปา
พ.ศ. ๒๕๒๖

ข้อ ๒ ให้ใช้ข้อบังคับนี้ตั้งแต่วันที่ ๑๘
กรกฎาคม พ.ศ. ๒๕๒๖ เป็นต้นไป

ข้อ ๓ ในข้อบังคับนี้
ผู้แจ้ง หมายความว่า ผู้บอกกล่าวให้ กปภ.
ทราบว่ามีการลักใช้น้ำประปาของ กปภ. ไม่ว่าจะรู้ตัวผู้ลักใช้น้ำหรือไม่ก็ตาม
และประสงค์จะขอรับเงินรางวัล กับให้รวมถึงพนักงานหรือลูกจ้างของ กปภ.
ที่ได้กระทำไปเพื่อประสงค์จะขอรับเงินรางวัลตามข้อบังคับนี้ด้วย
ผู้ลักใช้น้ำ หมายความว่า ผู้กระทำการใด ๆ
เพื่อให้ตนเองหรือผู้อื่นได้รับประโยชน์จากน้ำประปาของ กปภ.
โดยทุจริตหรือโดยไม่ปฏิบัติตามระเบียบข้อบังคับของ กปภ. ทั้งนี้ ไม่ว่าจะกระทำ ด้วยประการใด ๆ เช่น
ต่อน้ำใช้โดยไม่ผ่านมาตรวัดน้ำ
หรือโดยการกระทำแก่มาตรวัดน้ำเพื่อแสดงจำนวนหน่วยน้ำที่ได้ใช้ให้ลดน้อยลงจากความเป็นจริง
หรือกระทำโดยประการอื่นใดเพื่อให้ กปภ. ต้องสูญเสียประโยชน์อันพึงมีพึงได้
เงินทดแทน หมายความว่า เงินที่ กปภ.
เรียกเก็บจากผู้ลักใช้น้ำเนื่องจากความเสียหายที่ กปภ.
ได้รับแต่ไม่รวมถึงค่าน้ำสูญเสีย ค่ามาตรวัดน้ำที่เปลี่ยนให้ใหม่
หรือค่าใช้จ่ายที่ กปภ. เรียกเก็บตามระเบียบหรือข้อบังคับอื่น
ค่าน้ำสูญเสีย หมายความว่า ค่าน้ำประปาที่ กปภ.
เรียกเก็บจากผู้ลักใช้น้ำตลอดระยะเวลาที่มีการลักใช้น้ำประปา
เงินรางวัล หมายความว่า เงินที่ กปภ.
จ่ายให้แก่ผู้แจ้งตามที่กำหนดไว้ในข้อบังคับนี้

ข้อ ๔ เมื่อพบว่ามีผู้ลักใช้น้ำประปาของ กปภ.
ให้ผู้แจ้งแจ้งเป็นหนังสือ ณ ที่ทำการประปาสำนักงานประปาเขตหรือสำนักงานใหญ่ กปภ.
แล้วแต่กรณี โดยให้แจ้งรายละเอียดและข้อเท็จจริงต่าง ๆ ประกอบอย่างชัดเจน เพื่อให้
กปภ. สามารถติดต่อ ตรวจสอบ หรือดำเนินการได้

ข้อ ๕ เมื่อ กปภ.
ได้รับเงินทดแทนและค่าน้ำสูญเสียจากผู้ลักใช้น้ำครบถ้วน และตรวจสอบ
เป็นการถูกต้องแล้วว่าผู้ขอรับเงินรางวัลนั้นเป็นผู้แจ้งการลักใช้น้ำประปาของ กปภ.
รายนั้นจริงให้พิจารณาจ่ายเงินรางวัลให้ผู้แจ้งร้อยละห้าสิบของเงินทดแทนและร้อยละยี่สิบของค่าน้ำสูญเสีย

ข้อ ๖ ในกรณีที่ไม่ปรากฏชัดแจ้งว่าผู้ใดเป็นผู้มีสิทธิได้รับเงินรางวัล
ให้เงินรางวัลนั้นตกเป็นของ กปภ.

ข้อ ๗ ให้ผู้ว่าการเป็นผู้อนุมัติการเบิกจ่ายเงินรางวัล
และออกระเบียบการปฏิบัติการคิดเงินทดแทน และค่าน้ำสูญเสียตามข้อบังคับนี้

ข้อ ๘ ในกรณีที่มีปัญหาเกี่ยวกับการปฏิบัติตามข้อบังคับนี้
ให้ผู้ว่าการเสนอคณะกรรมการเป็นผู้วินิจฉัยชี้ขาด


ประกาศ ณ วันที่ ๑๐
สิงหาคม พ.ศ. ๒๕๒๖
จำรูญ ปิยัมปุตระ
ประธานกรรมการ
การประปาส่วนภูมิภาค















ปริยานุช/จัดทำ
๒๘ สิงหาคม ๒๕๕๒

สุเมธ/ปรับปรุง
๒๓ มิถุนายน ๒๕๕๘


[๑] ราชกิจจานุเบกษา
เล่ม ๑๒๖/ตอนพิเศษ ๑๑๘ ง/หน้า ๓๐/๒๐ สิงหาคม ๒๕๕๒